Ótos (mytológia)

Ótos (starogr. Ὥτος – Ótos, ) je v gréckej mytológii jeden z bratov obrovského vzrastu známych ako Alóeovci. 

Otcom Óta bol gigant Alóeus, alebo podľa inej verzie boh morí Poseidón a Ifimedeia.Apollodoros, Kronika, 1,7,4. Bratia Ótos a Efialtes rástli rýchlo a vo svojich deviatich rokoch boli už obrovskými obrami. Podľa veštby ich nemohol zabiť ani človek ani boh a keďže boli aj neohrozenými silákmi, to im dodalo také veľké sebavedomie, že sa vystatovali pokorením samotných bohov.

Od hrozieb potom prešli k činom. Začali tým, že zajali boha vojny Area, spútali ho do reťazí a zatvorili do medeného suda. Ares bol v sude potom uväznený trinásť mesiacov a po celý ten čas zavládol na celom svete mier. Bratia následne chceli zničiť samotné sídlo bohov Olymp, dokonca vyhlásili, že bohyne Héru a Artemidu unesú.

Skazu však bratia nedokončili. Podľa jednej verzie ich zabil svojím šípom boh Apolón, podľa druhej sa zjavila bohyňa Artemis v podobe bielej lane, bleskurýchlo prebehla medzi nimi a keď každý z nich po nej vystrelil svoj ​​šíp, smrteľne zasiahli jeden druhého. Ares, boh vojny bol nakoniec oslobodený bohom obchodu Hermom a ľudstvo naďalej sužovali vojny.

 Referencie a bibliografia 

Kategória:Postavy gréckej mytológie